Robwelpie-video: Polisie het steeds geen leidrade | Maroela Media
Niemand is nog in hegtenis geneem in verband met die wrede mishandeling van 'n robwelpie wat op video vasgevang is en vroeër vandeesmaand aan die lig gekom het nie.
Sers. Noloyiso Rwexana, woordvoerder van die Wes-Kaapse polisie, het dié nuus bevestig.
Rwexana sê 'n ondersoek na die voorval het tot dusver nog geen vrugte afgewerp nie. Die polisie het ook nog geen leidrade oor die twee mans teen wie sake aanhangig gemaak is ingevolge die Wet op Dierebeskerming nie.
Dít volg nadat dié video, waarin die robwelpie in 'n afskorting van die boot vasgekeer is, wys hoe twee mans die dier herhaaldelik met 'n mes steek, aan die stert optel en hard teen die boot slaan. Die welpie se pogings om uit die hande van die mans te ontsnap misluk telkens.
Op die video kan ook gehoor word hoe die mans kru taal gebruik en een van die mans die ander aanmoedig met die woorde: "My broer, swing hom!"
Die Nasionale Dierebeskermingsvereniging (NDBV) het vroeër gevra dat lede van die publiek na hul plaaslike polisiestasie gaan en 'n verklaring aflê om te vra vir die swaarste straf moontlik tydens vonnisoplegging.
Louise van Zyl, woordvoerder van die NDBV, het Dinsdag aan Maroela Media gesê dié vereniging het al talle verklarings ontvang en moedig steeds die publiek aan om die gestempelde polisieverklaring aan die NDBV in Swartland te stuur.
"Die erns van die video spreek vanself," sê sy. "Die saak word tans deur die polisie én ander organisasies ondersoek en ons hoop dat die mans in die video vasgetrek word."
Die NDBV het vroeër gesê hy is onseker oor die lot van die welpie aangesien die voorval sover die vereniging se wete strek reeds in Desember 2017 plaasgevind het.
Ai mense as hulle nie eers moeite doen om plaas moordenaars aan te keer nie wat sal hulle nog. worry oor die 2 outjies
Hoe kan SA verwag dat enige mens respek vir die lewe van n dier moet he as n mens se lewe nie eers meer n selfoon werd is nie.
Die twee mans se name en profiele is dan wyd en suid op sosiale media versprei. Watter leidrade wil hulle meer he ?